CELEX: 
Language: bg
Date: 2018-12-14 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на приложение II към Регламент (ЕС) № 515/2014 на Европейския парламент и на Съвета за създаване на инструмента за финансово подпомагане за външните граници и визите като част от фонд „Вътрешна сигурност“

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) № 515/2014 на Европейския парламент и на Съвета
                  1
                за създаване на инструмента за финансово подпомагане за външните граници и визите като част от фонд „Вътрешна сигурност“ на Комисията се предоставя правомощието да приема делегирани актове в съответствие с условията, посочени в член 17 от регламента.  
            
            
               По-специално с член 7, параграф 2 от Регламент (ЕС) № 515/2014 на Комисията се предоставя правомощието да приема делегирани актове във връзка с преразглеждането на специфичните действия, изброени в приложение II към посочения регламент, ако това е целесъобразно, включително в контекста на средносрочния преглед.
            
            
               Динамичното естество на миграционните потоци изисква общ гъвкав подход, който да отговаря адекватно на развитието на политиката и нуждите от финансиране на ЕС и неговите държави членки, по-специално на тези, които са постоянно изправени пред силен миграционен натиск по външните граници на Съюза. 
            
            
               В този контекст фонд „Вътрешна сигурност“, и по-специално инструментът за външните граници и визите, следва да бъде в състояние да предостави адекватна финансова подкрепа за изпълнението на политиките на ЕС, като например подхода на „горещите точки“, очертан в Европейската програма за миграцията, предложена от Европейската комисия на 13 май 2015 г.
                  2
                и одобрена от Европейския съвет на 25 и 26 юни 2015 г.
                  3
                Посредством подхода на „горещите точки“ ЕС осигурява оперативна подкрепа на държавите членки, засегнати от несъразмерен миграционен натиск по външните граници на ЕС. В неговите рамки се оказва интегрирана, цялостна и целева помощ в дух на споделени солидарност и отговорност, както и с цел да се запази целостта на Шенгенското пространство. 
            
            
               В контекста на средносрочния преглед на националните програми, извършен в рамките на член 15 от Регламент (ЕС) № 514/2014, и предвид изтъкнатите по-горе приоритети на политиката на ЕС бяха установени допълнителни нужди от финансиране по отношение на дейностите по граничен контрол, по-специално в онези държави членки, които са подложени на силен миграционен натиск по външните граници. 
            
            
               Необходимостта да се оказва подкрепа на тези усилия бе потвърдена от Европейския съвет в неговите заключения от 28 юни 2018 г., в които се призовава за създаването, на доброволен принцип, на „контролни центрове“ на територията на ЕС, както и за засилено сътрудничество с трети държави с цел укрепване на техните способности за управление на границите.
            
            
               На тези нужди от финансиране следва да се отговори по възможно най-адекватен начин и чрез използване на най-подходящия инструмент за финансиране.
            
            
               В това отношение, като се вземат предвид особеностите на съответните нужди от финансиране, допълнителното финансиране на националните програми на държавите членки чрез критерия за разпределение, който бе използван за отпускането на основните суми на всяка държава членка, не е подходящ инструмент, тъй като не би позволило насочването на средства конкретно към установените нужди на държавите членки, които са изправени пред силен миграционен натиск и гарантират граничния контрол по външните граници на ЕС.
            
            
               Използването на спешна помощ също не е подходящ вариант, тъй като тя изисква по принцип твърде специфични обстоятелства, а именно извънредна ситуация, както е определена в член 2, буква е) от Регламент (ЕС) № 515/2014. Освен това при спешната помощ финансирането се предоставя съгласно подход, основан на проекти, и за кратък срок (по правило максимум 12 месеца) за разлика от многогодишната перспектива на финансирането по линия на националната програма. 
            
            
               Използването на специфични действия при споделено управление дава възможност за по-гъвкаво приспособяване към динамиката и спецификата на конкретна ситуация, тъй като те предлагат индивидуален подход за предоставянето на допълнително финансиране на държавите членки с цел подпомагането на специфична дейност по фонд „Вътрешна сигурност“ в компонента за граници и визи. Поради твърде специфичния характер на дейностите, които се нуждаят от допълнителна финансова подкрепа, като например прилагането на подхода на „горещите точки“, специфичните действия се считат следователно за най-подходящия инструмент за финансиране. 
            
            
               Понастоящем съществуват две специфични действия, изброени в приложение II към Регламент (ЕС) № 515/2014. Първото е съвместно действие между най-малко две държави членки и се отнася до консулско сътрудничество, докато второто се отнася до закупуване на превозни средства и оперативно оборудване, които да бъдат предоставени на разположение на Европейската агенция за гранична и брегова охрана в случай на съвместни операции.
            
            
               Тъй като съществуващите специфични действия не позволяват подкрепа за вида дейности, идентифицирани в контекста на средносрочния преглед, е необходимо в съответното приложение към Регламент (ЕС) № 515/2014 да се включи ново специфично действие. Това специфично действие ще допринесе за прилагането на подхода на „горещите точки“ и така ще окаже подкрепа на интегрираното управление на границите, като се гарантират ефективни контрол и защита на външните граници на Съюза. 
            
            
               Освен това подобно изменение на списъка на специфичните действия, за да се отговори на посочените специфични нужди на държавите членки, както се предвижда в правното основание на инструмента за финансово подпомагане за външните граници и визите като част от фонд „Вътрешна сигурност“, предоставя също така възможност за повишаване на добавената стойност на ЕС в контекста на управлението на миграционните потоци.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Съгласно правилата за по-добро регулиране и в съответствие със съображение 40 от Регламент (ЕС) № 515/2014 при изготвянето на делегирани актове Комисията следва да проведе подходящи консултации, включително на експертно равнище. Такава консултация бе осъществена чрез писмена процедура между 4 и 20 юни 2018 г., тъй като за срещата на експертно равнище, свикана за 6 юни 2018 г., на която да бъде обсъден въпросът, имаше много нисък брой регистрирани участници и тя беше отменена. 
            
            
               Забележките, получени от експертите от държавите членки, бяха надлежно взети под внимание при изготвянето на настоящия делегиран регламент на Комисията.
            
            
               В съответствие с правилата за по-добро регулиране след междуведомствената консултация бе задействан механизъм за обратна връзка. Срокът за обратна информация приключи на 22 октомври 2018 г. Не бяха получени забележки.
            
         
         
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С член 7, параграф 2 от Регламент (ЕС) № 515/2014 на Комисията се предоставя правомощието да приема делегирани актове за изменение на приложение II към посочения регламент, съдържащо списъка на специфичните действия. 
            
            
               С член 17 от Регламент (ЕС) № 515/2014 се определя упражняването на делегирането, и по-специално условията, при които на Комисията се предоставя правомощието да приема делегирани актове.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 14.12.2018 година
            
            
               за изменение на приложение II към Регламент (ЕС) № 515/2014 на Европейския парламент и на Съвета за създаване на инструмента за финансово подпомагане за външните граници и визите като част от фонд „Вътрешна сигурност“  
               
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО
                  4
               , и по-специално член 7, параграф 2 от него,
            
            
               като има предвид, че:
            
            
               (1)Член 7 от Регламент (ЕС) № 515/2014 се отнася до наличните средства за специфични действия, които следва да бъдат отпуснати на държавите членки. 
            
            
               (2)В контекста на средносрочния преглед, посочен в член 15 от Регламент (ЕС) № 514/2014 на Европейския парламент и на Съвета
                  5
               , бяха установени допълнителни нужди от финансиране на държавите членки в областта на управлението на границите. 
            
            
               (3)Средносрочният преглед установи, че е необходимо да се предостави адекватна финансова подкрепа на дейности по граничен контрол, по-специално в „зоните на горещи точки“, определени в член 2, параграф 10 от Регламент (ЕС) 2016/1624
                  6
               , или други райони, изправени пред подобен съществуващ или потенциален силен и несъразмерен миграционен натиск. 
            
            
               (4)Подкрепата от Съюза на тези усилия бе потвърдена в заключенията на Европейския съвет от 28 юни 2018 г., в които се призовава за създаването, на доброволен принцип, на „контролни центрове“ на територията на Съюза, както и за засилено сътрудничество с трети държави с цел укрепване на техните способности за управление на границите.
            
            
               (5)В съществуващия списък на специфичните действия, посочени в приложение II към Регламент (ЕС) № 515/2014, за държавите членки са налице две специфични действия, за да получат допълнително финансиране.
            
            
               (6)Финансирането на действия за прилагане на подхода на „горещите точки“ или друг подобен подход не може да бъде адекватно насочено посредством настоящия списък на специфичните действия. Следователно изменението на този списък е най-добрият начин да се гарантира гъвкавост на фонд „Вътрешна сигурност“ — граници и визи.
            
            
               (7)Новото специфично действие, което се добавя към приложение II към Регламент (ЕС) № 515/2014, ще допринесе за ефективното равнище на контрол на външните граници на Съюза. То ще бъде в съответствие със специфичната цел на посочения регламент, указана в член 3, параграф 2, буква б), за подпомагане на интегрираното управление на границите, като улеснява достъпа до международна закрила на лицата, които се нуждаят от такава.
            
            
               (8)Добавянето на ново специфично действие, което отразява най-новото развитие по отношение на политиката и нуждите от финансиране на държавите членки, би генерирало значителна добавена стойност, тъй като ще допринесе за намаляване на натиска върху онези от тях, които са най-засегнати от миграционните потоци и от потоците от търсещи убежище, а оттам и върху Съюза като цяло.
            
         
         
            
               (9)С цел да се даде възможност за бързо прилагане на това специфично действие, предвид спешните нужди от финансиране, посочени по-горе, настоящият регламент следва да влезе в сила в деня след деня на публикуването му в Официален вестник на Европейския съюз.
            
            
               (10)Поради това Регламент (ЕС) № 515/2014 следва да бъде съответно изменен, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В приложение II към Регламент (ЕС) № 515/2014 се добавя следната точка 3:
            
            
               „3. Създаване, разработване и експлоатация, включително предоставянето на услуги като установяване на самоличността, снемане на дактилоскопични отпечатъци, проверка за сигурност и медицински скрининг, събиране на информация, предоставяне на информация, регистрация и първи прием, на „зони на горещи точки“, определени в член 2, параграф 10 от Регламент (ЕС) 2016/1624, или на други зони, които прилагат процедури на „горещи точки“ или подобни механизми, като например „контролни центрове“, създадени от държава членка, както и предоставянето на горепосочените услуги в гранично-пропускателни пунктове, изправени пред подобен съществуващ или потенциален силен и несъразмерен миграционен натиск, включително, ако е необходимо, подкрепа на дейности за управление на границите в трети държави.“.
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко в държавите членки в съответствие с Договорите.
            
            
               Съставено в Брюксел на 14.12.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (ОВ L 150, 20.5.2014 г., стр. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        ОВ L 150, 20.5.2014 г., стр. 143.
               
               
                  
                     (5)
                  
                        Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (OВ L 150, 20.5.2014 г., стр. 112).
               
               
                  
                     (6)
                  
                        Регламент (ЕС) 2016/1624 на Европейския парламент и на Съвета от 14 септември 2016 г. за европейската гранична и брегова охрана, за изменение на Регламент (ЕС) 2016/399 на Европейския парламент и на Съвета и за отмяна на Регламент (ЕО) № 863/2007 на Европейския парламент и на Съвета, Регламент (ЕО) № 2007/2004 на Съвета и Решение 2005/267/ЕО на Съвета (ОВ L 251, 16.9.2016 г., стр. 1).